हिंदू चेहरा, जिसे सिख भी अपना मानते हैं; कैप्टन भी इनकी लीडरशिप में काम कर चुके
BJP Punjab State President Updates; Sunil Jakhar Ashwani Sharma | Political Carrier Update पंजाब ने सुनील जाखड़ को पंजाब ईकाई का अध्यक्ष बनाकर बड़ा दाव खेला है। उनके नाम की चर्चा पहले से ही चल रही थी, वहीं इस नाम के सामने आने के बाद टकसाली भाजपा नेताओं में थोड़ी नाराजगी भी देखने को मिल रही है।
भाजपा ने लोकसभा चुनाव से पहले पूर्व कांग्रेसी सुनील जाखड़ को BJP ने पंजाब की कमान सौंप दी। भाजपा के लिहाज से यह चौंकाने वाला फैसला रहा क्योंकि जाखड़ को भाजपा में आए अभी करीब 1 ही साल हुआ है। इसके बावजूद भाजपा के इस दांव के पीछे की वजहें जानने को सब उत्सुक हैं।
इसकी बड़ी वजह सुनील जाखड़ की पंजाब में स्वीकार्यता है। जाखड़ हिंदू नेता होने के बावजूद सिखों में भी खूब लोकप्रिय हैं। यहां तक कि कैप्टन अमरिंदर सिंह ने भी मुख्यमंत्री रहते उनकी प्रधानगी में काम करना कबूल किया था।
अकाली दल के साथ छोड़ने के बाद भाजपा पंजाब में सियासी जमीन पाने को जूझ रही है। ऐसे में जाखड़ के जरिए वह संजीवनी तलाश रही है। हालांकि भाजपा के टकसाली नेताओं के गले यह फैसला कितना उतरेगा, इसको लेकर अभी अंदरखाते ही बैचेनी है। फिर भी सुनील जाखड़ को प्रधानगी की कुर्सी सौंप भाजपा ने पंजाब में सबसे ज्यादा कांग्रेस के लिए मुश्किल खड़ी की है।
सुनील जाखड़ BJP प्रधान कैसे बने, 6 वजहें...
1. केंद्रीय मंत्री शेखावत ने भरोसा जताया
अकाली दल ने कृषि कानूनों पर BJP का साथ छोड़ दिया। इसके बाद भाजपा ने केंद्रीय मंत्री गजेंद्र शेखावत को पंजाब प्रभारी बनाकर भेजा। शेखावत के फीडबैक के बाद न केवल सुनील जाखड़ की BJP में एंट्री हुई बल्कि वह प्रधानगी की कुर्सी तक पहुंचे।
2. पंजाब की सियासत के दिग्गज जाखड़
सुनील जाखड़ के पिता डॉ. बलराम जाखड़ कांग्रेस के वरिष्ठ नेता थे। वह 10 साल तक लोकसभा अध्यक्ष भी रहे थे। जाखड़ परिवार का पंजाब के अबोहर जिले में बड़ा राजनीतिक रसूख है और पड़ोस के जिलों में भी उनकी पकड़ मजबूत है। 2002 से 2017 तक जाखड़ अबोहर विधानसभा सीट से लगातार तीन बार विधायक भी रह चुके हैं।
इस दौरान वह पंजाब विधानसभा में विपक्ष के नेता भी रहे हैं। फिल्म अभिनेता विनोद खन्ना के निधन के बाद गुरदासपुर लोकसभा सीट से सुनील जाखड़ ने जीत दर्ज की थी। इस बार जाखड़ विस चुनाव नहीं लड़े लेकिन उनकी लोकप्रियता के आधार पर आम आदमी पार्टी की आंधी को दरकिनार कर भतीजे संदीप जाखड़ अबोहर से विधायक बनने में कामयाब रहे।
3. संगठन की सियासी समझ
सुनील जाखड़ 2017 से 2021 तक कांग्रेस के पंजाब प्रदेश अध्यक्ष रह चुके हैं। इस दाैरान कैप्टन अमरिंदर सिंह राज्य के मुख्यमंत्री थे। तब कभी सरकार और संगठन में कभी टकराव की नौबत नहीं आई। जाखड़ को कभी सरकार से ज्यादा तवज्जो नहीं मिली तो उन्होंने कहीं इसकी आलोचना नहीं की बल्कि संगठन की मजबूती के लिए डटे रहे।
4. कैप्टन- जाखड़ की जोड़ी के पास सत्ता की चाबी
जाखड़ को 2012 से 2017 तक कांग्रेस के पंजाब के अध्यक्ष पद की जिम्मेदारी दी गई थी। कहा जाता है कि कैप्टन व जाखड़ की जोड़ी एक होने के बाद ही पंजाब में कांग्रेस की वापसी हुई थी। इस दौरान कैप्टन और जाखड़ ने पंजाब में सिख व हिंदू वोट बैंक को कांग्रेस के पक्ष में एकजुट करने में अहम रोल अदा किया।
5. सिखों में भी लोकप्रिय है यह हिंदू नेता
जाखड़ पंजाब के हिंदू नेता हैं। इसके बावजूद वह हमेशा ऐसे इलाकों में जीतते रहे, जहां सिख वोट अधिक रहे। हिंदू नेता होते हुए भी वह सिख वोटरों में लोकप्रिय रहे। कांग्रेस ने अबोहर से दूर गुरदासपुर में उन्हें चुनावी मैदान में उतारा, यहां भी उन्होंने जीत दर्ज की। भाजपा को भी एक ऐसे नेता की खोज थी, जो हिंदुओं के साथ-साथ सिख वोटरों को भी भाजपा की तरफ आकर्षित कर सके।
6. जाखड़ के प्रति सहानुभूति
सितंबर 2021 में जब कैप्टन अमरिंदर सिंह को कांग्रेस ने CM की कुर्सी से हटाया तो नए चेहरे की तलाश शुरू हुई। तब राहुल गांधी की पहली पसंद सुनील जाखड़ थे। इसके लिए जाखड़ को दूसरे राज्य से वापस बुलाया गया। कांग्रेस ने वोटिंग भी कराई। जाखड़ ने खुद दावा किया कि सबसे ज्यादा विधायक उनके पक्ष में थे। हालांकि तब अंबिका सोनी ने सिख स्टेट में सिख CM की बात कह दी। जिसके बाद जाखड़ का पत्ता कट गया।
फिर नवजोत सिद्धू और सुखजिंदर रंधावा के बीच CM कुर्सी के मुकाबले में चरणजीत चन्नी बाजी मार गए। इसके बाद जाखड़ ने खुले तौर पर कहा कि हिंदू होने की वजह से कांग्रेस ने उन्हें CM नहीं बनाया। पंजाब में करीब 38% हिंदू वोटर हैं, जिन्हें इस बात से धक्का लगा। इसी वजह से जाखड़ के प्रति सहानुभूति का भी माहौल है।
ये खबर भी पढ़ें..
पंजाब ‌BJP के नए प्रधान बने सुनील जाखड़:दिल्ली में नड्‌डा ने सौंपा लेटर, लोकसभा चुनाव की तैयारी के लिए बड़ा दांव
2024 के लोकसभा चुनाव से ठीक एक साल पहले पंजाब भाजपा में बड़ा बदलाव किया गया है। कांग्रेस छोड़ भाजपा में आए दिग्गज नेता सुनील जाखड़ को पंजाब की कमान सौंपी गई है। नाम की घोषणा के बाद प्रदेश अध्यक्ष बने सुनील जाखड़ राष्ट्रीय अध्यक्ष जेपी नड्‌डा से मिलने पहुंचे (पूरी खबर पढ़ें)